‘Meer moet oor bendegeweld gedoen word’Soldate het in Mei 2015 in Manenberg inbeweeg om ŉ gesamentlike operasie saam met die SAPD uit te voer. Foto: Henk Kruger/ANA Helen Zille, premier van die Wes-Kaap, het die minister van polisie se besluit om die weermag te ontplooi in die bende-geteisterde gebiede in Kaapstad verwelkom. Maroela Media het vroeër berig minister Fikile Mbalula het Dinsdag in ŉ verklaring gesê die nasionale weermag sal die polisie help om bendegeweld in Gauteng en die Wes-Kaap hok te slaan. Zille het in reaksie hierop gesê “dit is ŉ stap in die regte rigting”, maar meen ŉ meer permanente oplossing moet gevind word. Sy het gesê die ontplooiing van die weermag kan korttermyn stabiliteit in die gebiede bring, maar die bende-eenhede wat jare gelede ontbind is, moet weer op die been gebring word om bendegeweld finaal nek om te draai. “Hoewel ons ŉ goeie werksverhouding met die SAPD op provinsiale vlak het, moet daar meer gedoen word om polisiehulpbronne te versterk en misdaadbestrydingspogings te verbeter. Die feit is dat helfte van alle moorde gebeur in net 7% van die Wes-Kaapse distrikte – dieselfde distrikte waar polisiehulpbronne tekortskiet. Hierdie tekort aan hulpbronne bly steeds minister Mbalula en die nasionale SAPD se domein, wat die beheer en operasionele mandaat oor polisiëring het,” het Zille gesê. Sy het gesê pres. Jacob Zuma het vroeg in 2016 onderneem om weer bende-eenhede op die been te bring, maar niks het nog hiervan gekom nie. “Dit is ondenkbaar dat die SAPD beplan om 3 000 polisiebeamptes in die Wes-Kaap te besnoei in ŉ tyd waneer die polisie teenoor bevolking- ratio ver bo die nasionale gemiddeld styg. Die gebruik van polisiereserviste was oor die afgelope drie jaar ook naby aan 0% in die Wes-Kaap. Dit is weens die huidige reserviswerwingsbeleid van die SAPD.” Die aankondiging dat die weermag ontplooi sal word kom minder as twee weke voor die bekendmaking van die amptelike misdaadstatistieke op 23 Oktober.